
A MÁJCIRRÓZIS AKUT DEKOMPENZÁCIÓJÁNAK KIMENETELÉT BEFOLYÁSOLÓ TÉNYEZŐK VIZSGÁLATA

Kulcsszavak: krónikus májelégtelenség; szervi elégtelenség; szövődmény; kiváltó tényező
Bevezetés: A krónikus májbetegségre rakódott akut májelégtelenség (acute-on-chronic liver failure, ACLF), a májbetegség akut dekompenzációjával járó szindróma, jellegzetessége, hogy megjelenik a májelégtelenség és legalább egy, májon kívüli szerv elégtelensége is.
Módszer: Retrospektív tanulmányunkat 307 májcirrózisos beteg adatainak követésével végeztük, akik a Marosvásárhelyi Megyei Sürgősségi Kórház Gasztroenterológiai Osztályára voltak beutalva a 2022-es évben. Betegeinket 2 kategóriába soroltuk: akut dekompenzációval, de ACLF-rel nem rendelkező betegek és ACLF-rel rendelkező betegek, a CLIF-C ACLF pontozási rendszer alapján. Ez utóbbi, a jelenséget először leíró CANONIC (chronic liver failure (CLIF) Acute-on-Chronic Liver Failure in Cirrhosis) tanulmányból származik, amely adataival összehasonlítottuk az általunk kapottakat. Követtük a betegek korát, nemét, az artériás középnyomást, a májcirrózis kiváltó okát és a szövődmények jelenlétét. 
Eredmények: A vizsgálatba bevont betegek közül 233 (75,9%) nem rendelkezett ACLF-rel a beutaláskor, 74 (24,1%) pedig igen. A két csoport között különbözött az ascites (p<0,0001), a bakteriális fertőzés (p<0,0001), a tápcsatornai vérzés (p=0,006) és az enkefalopátia (p<0,0001) előfordulása és az artériás középnyomás átlagértéke (p=0,0007). Adatainkat összehasonlítva a CANONIC tanulmányéval, különböztek az ACLF-rel nem rendelkezőknél a férfi nem (p=0,0002), az ascites (p<0,0001), az alkoholfogyasztás (p<0,0001), a hepatitis C (p=0,0004), a tápcsatornai vérzés(p<0,0001) arányai és az artériás középnyomás értékei (p<0,0001). Az ACLF-rel rendelkezőknél pedig az alkoholfogyasztás (p=0,02), a bakteriális fertőzés (p=0,0002), a tápcsatornai vérzés (p=0,01), az enkefalopátia (p<0,0001) arányai és az artériás középnyomás értékei (p=0,03). 
Megbeszélés: Tanulmányunkban azt találtuk, hogy az artériás középnyomás értéke, az ascites, a bakteriális fertőzés és az enkefalopátia előfordulása a CANONIC tanulmányhoz hasonlóan nálunk is különbözik a két csoport között. Ami a különbségeket illeti, a CANONIC tanulmányban az átlagéletkor, az alkoholfogyasztás és a hepatitis C előfordulása különbözött a két csoport között, míg ez a mi eseteinkben nem volt szignifikáns, ugyanakkor tanulmányunkban az ACLF előfordulása kevésbé volt jellemző a tápcsatornai vérzéssel beutalt betegeknél.



